google/wiki40b huggingface dataset:
פנילקטונוריה

פתולוגיה

הגן הפגום גורם להיעדר אנזים מסוים בגוף האדם; אנזים זה - פנילאלנין הידרוקסילאז (PAH) - ממיר את חומצת האמינו פנילאלנין לחומצת אמינו אחרת, טירוזין. פנילאלנין, המצויה בחלבונים רבים המשמשים כמזון לאדם, מצטברת (כתוצאה מהעדר האנזים) ברקמות שונות בגוף וגורמת נזק לתאים, במיוחד לתאי המוח. התופעה של רמת פנילאלנין גבוהה מהרגיל בדם נקראת היפרפנילאלנינמיה (HPA).
בנוסף קיים בחולים מחסור בטירוזין. חומצה זו מומרת בגוף לצבען (פיגמנט) מלנין, המקנה צבע כהה לעור, לשיער ולעיניים. עקב המחסור בטירוזין ללוקים במחלה בדרך-כלל עור, שיער ועיניים בהירים.
חלק מהפנילאלנין הבלתי-מפורק מומר לפנילקטונים, והללו מופרשים מהגוף דרך השתן והזיעה; מכאן שם המחלה (פנילקטון + אוּרִיָה, "שתן" ביוונית). הדבר מקנה לשתן ולזיעה ריח אופייני.
מבחינה גנטית מדובר במחלה אוטוזומאלית רצסיבית. פירוש הדבר הוא שהמחלה מועברת מהורה לצאצאיו ללא קשר למין ההורה או הצאצא (אופן הורשה אוטוזומאלי), ושהלוקים במחלה מוכרחים לרשת אותה משני ההורים יחדיו (אופן הורשה רצסיבי).

תסמינים וטיפול

ללא טיפול גורמת המחלה להתפתחות מוגבלות שכלית התפתחותית, אפילפסיה ואוטיזם כבר בגיל צעיר, לעיתים תוך מספר שבועות לאחר הלידה.
אם המחלה מזוהה לפני הלידה, ניתן להתמודד עמה באמצעות דיאטה קפדנית, נטולת חומצת האמינו פנילאלנין. לחולים בפנילקטונוריה אסור, בין השאר, לשתות משקאות דלי-קלוריות המכילים את הממתיק המלאכותי אספרטיים שמתפרק לשתי החומצות האמיניות אספרטט ופנילאלנין. עליהם להימנע מאכילת מזונות עתירי חלבונים, כגון בשר, מוצרי חלב וקטניות, וכן מזונות המכילים עמילן, כגון תפוחי אדמה, פסטה ותירס. החולים נוטלים תוספי מזון וויטמינים כדי לחפות על החוסר שנוצר מהדיאטה.

אפידמיולוגיה והיסטוריה

פנילקטונוריה מופיעה בממוצע אחת ל-15,000 לידות, אך ההבדלים המקומיים גדולים: באירלנד, למשל, תדירות הופעת המחלה היא אחת ל-4,500 לידות, ואילו בפינלנד התדירות היא אחת ל-100,000 בלבד. 
המחלה התגלתה ב-1934 על ידי הרופא הנורווגי איוור אסביורן פלינג (Ivar Asbjørn Følling). פלינג היה הראשון שהבחין בקשר בין היפרפנילאלנינמיה ובין מוגבלות שכלית התפתחותית.
נשאות סמויה למחלה ניתנת לגילוי באמצעות בדיקת סקר גנטית, אך הבדיקה אינה בין הבדיקות המומלצות על ידי משרד הבריאות ואיגוד הגנטיקאים הישראלים.
קרנית

שכבות הקרנית

עד לשנת 2013 הוכרו בקרנית האנושית, כמו בזו של שאר הפרימטים, חמש שכבות. קרנית שקופה ודקה הבנויה מחמש שכבות ידועות וייתכן שיש שכבה שישית, אם כי קיומה עדיין לא הוכח באופן חד משמעי. קרניתם של טורפים כמו הכלב והחתול היא בעלת ארבע שכבות בלבד.

ניתוחי ראיה

עיוותים בצורת הקרנית פוגעים בראייה וגורמים לאסטיגמציה או לקוצר ראייה. בניתוחי לייזר "מגלפים" מחדש את פני השטח של הקרנית כדי להעלים את העיוות הגאומטרי.

התפתחות ניתוחי הראיה

עד לתחילת העת החדשה טיפולים בבעיות ראיה נסובו בעיקרם סביב מיתוסים עממיים. המאה ה-18 הייתה תקופת מעבר בהקשר זה, לצד תחילתה של המיקרוביולוגיה, וכבר בסוף המאה ה-18 חוקרים שונים, ביניהם ארסמוס דרווין, העלו השערות שונות לגבי דרכים לבצע ניתוחים בקרנית.
בשנת 1818 החלה לראשונה סדרת ניסויים בנושא, כאשר המדען פרנץ רייזינגר יזם סדרת ניסויים בהשתלת קרנית בבעלי חיים, אך בשלב זה ניסויים אלו לא נחלו כל הצלחה. הצלחה ראשונית הגיעה לבסוף בשנת 1837, כאשר החוקר סמואל ביגר הצליח להשתיל בהצלחה קרנית של צבי בצבי אחר.
השתלת הקרנית המוצלחת אל עין אנושית נחלה הצלחה לראשונה בשנת 1905, אך לקתה בחסר בעקבות מחסור בהבנה רפואית משלימה בנוגע לחיטוי, הרדמה וכדומה. ההתפתחויות של תחומי הרפואה השונים הללו במקביל, יצרה התקדמות עקבית לאורך המאה ה-20 בהפיכתם של ניתוחי השתלת קרנית למעשיים.
טורבאי

טֻרבַּאי (בערבית: طرباي) הייתה משפחה בעלת שורשים בדוויים, שראשיה החזיקו במרוצת המאה ה-16 והמאה ה-17 בתפקיד מושלי (סנג'ק ביי) מחוז לַג'וּן בארץ ישראל. כמו כן היו מפקדי שיירת החג' השנתית מדמשק למכה, בצד משפחות פרוח' ורדואן, ונשאו בתואר אמיר אל-חג'.

תולדות המשפחה

בני טורבאי התייחסו לשבט בני חארת'ה והתנחלו עוד בתקופה הממלוכית באזור שכם. בראשות קַרַגָ'ה אבּן טורבאי חַברוּ לסלים הראשון העותמאני בהבסת הממלוכים (1516–1517) כששירתו כמורי דרך לגייסותיו בדרכם למצרים. ממשיכו, טורבאי אבּן קרג'ה, התמיד בנאמנותו לסולטאן סולימאן הראשון גם בעת ההתקוממות ב-1520–1521 של גַ'נבַּרידי אל-ע'זאלי (جنبريدي الغزالي), מושל דמשק. כאות תודה ניתן תוקף רשמי לשלטונה של משפחת טורבאי באזור שהקיף את עמק יזרעאל, צפון שומרון והגליל התחתון, מדרום הכנרת במזרח ועד הכרמל על שלוחותיו וחופו במערב (לימים סנג'ק לג'ון). ראשיה הורשו להחזיק בתפקידיהם המסורתיים מימי הממלוכים ובתואר "מושל שתי הדרכים" (אמיר אל-דַרבַּין) – סעיפי דרך הדואר מדמשק לקהיר שהתפצלו סמוך לחאן אל-תוג'אר לדרך הפונה דרומה בנתיב ואדי עארה ולדרך העולה מן העמק להרי שומרון – לשכם ולירושלים. אנשי טורבאי מונו לתפקיד המלווים של שיירות עולי הרגל למכה ושימשו כממלאי מקומם של אנשי רדואן במחוז עזה, כאשר אלה עסקו בליווי השיירות. אנשי טורבאי שמרו על אורח חייהם המסורתי – חיו במאהלים וגידלו גמלים שאותם סיפקו לעולי הרגל. הכנסותיהם באו מדמי הגנה ששילמו העוברים בדרכים (ע'פֿר), ממכסים שנגבו במעגני חיפה וטנטורה ומן המיסים שהעלו הכפרים במחוזם.
עלי אבּן טורבאי מונה למושל לג'ון ב-1559. אחריו משל עַסאף (عساف), שהרחיב את גבולו גם בתחומי סנג'ק שכם. צו עותמאני מ-1579 מעיד על טווח הדרכים שעל שמירתן הופקדו אנשיו – מקוניטרה ברמת הגולן ועד ג'לג'וליה בשרון. למרות הדחתו והגלייתו של עסאף ב-1583 נותר מחוז לג'ון בשליטת משפחתו, ובנו טורבאי ירש את מקומו. נכדו של עסאף, אחמד אבן טורבאי, משל במשך תקופה ארוכה – מ-1601 ועד מותו ב-1647 – ונודע במנהיגותו ובעוז רוחו. ב-1606–1607 סייע בדיכוי מרד ג'אנבּולאד (בכורדית: جان‌پولاد) מחלבּ ומילא תפקיד נכבד – בצד מושלי מחוזות ירושלים ושכם (בית פרוח') ועזה (בית רדואן) – בבלימת התפשטותו דרומה של שליט הרי הלבנון והגליל העליון, פח'ר א-דין השני, ובהתשתו עד למפלתו ב-1635. אנשי טורבאי היו קשורים בקשרי משפחה וחסות למשפחות פרוח' ורדואן, ושיתוף הפעולה הכלכלי והצבאי ביניהן חיזק מאוד את כוחן. בתקופתו של אחמד טורבאי נערכו ההסדרים עם המסדר הכרמליתי ונציגם האב פרוספר על מאחזיהם בהר הכרמל.
בנו של אחמד טורבאי, זַין (زين), משל עד 1660, ואחריו עלה אחיו, מוחמד טורבאי, שמשל עד מותו ב-1671. תיאורים מפורטים של מוחמד טורבאי ושל הווי החיים בשבטו מצויים בכתביו של הסוחר והדיפלומט הצרפתי, לורן ד'ארבייה, ששהה חודשים אחדים (בסוף 1664 ובתחילת 1665) במאהל טורבאי בחוף הכרמל ובין היתר סייע למארחו בתכתובותיו עם הרשויות העותמאניות. רשימותיו של ד'ארבייה מתקופה זו ראו אור ב-1717, אחרי מותו, בספרו "מסע בארץ ישראל ב-1664 אל האמיר הגדול של הבדווים", והן מהוות מקור חשוב לחוקרי התקופה.
עוד בזמנו של מוחמד טורבאי, שהיה מכור לחשיש, ניכרו סימני ההתערערות במעמדה של המשפחה. אחריו משלו אחרים מבניה, אבל ב-1677 הודח מנהיגם והעותמאנים מינו קצין מטעמם על המחוז. עוד קודם לכן בא לקיצו שלטונם של המושלים המקומיים בארץ ישראל – פרוח' ורדואן. התעצמותם הייתה לצנינים בעיני העותמאנים והדחתם הייתה חלק ממהלכי הריכוזיות שהובילו הווזירים הגדולים מבית קפרילי (Köprülü).
משפחת טורבאי נשכחה עד מהרה, וכבר בתחילת המאה ה-18 תפסה משפחת זיידאן בראשות דאהר אל-עומר את השליטה בצפון ארץ ישראל.
מארק וומאק

ביוגרפיה

וומאק נולד בליברפול ב-1961, בנם הבכור של פרנסס וטום וומאק. יש לו אח צעיר ממנו בשם פול (יליד 1963) ואחות צעירה בשם לואיז (ילידת 1966).
הוא למד בבית הספר התיכון צ'יילדוול בליברפול, ובהמשך למד באקדמיה המלכותית לאמנות הדרמה (RADA) שבלונדון.
וומאק ידוע בעיקר מהופעותיו בסדרות "ליברפול 1", "מיונים" ובסרטו של וילי ראסל "Dancin' thru the Dark".

חיים אישיים

בסוף שנות התשעים של המאה העשרים החל במערכת יחסים עם השחקנית סמנתה ג'אנוס. השניים התחתנו ב-16 במאי 2009 במלון קלרידג' שבמרכז לונדון. לוומאק יש בן, מייקל, מאשתו הראשונה תרז, ושני ילדים מסמנתה שנולדו בווסטמינסטר בלונדון. הבן בנג'מין תומאס נולד בפברואר 2001, והבת לילי-רוז נולדה באפריל 2005.
איטה גרטנר

ביוגרפיה

איטה גרטנר נולדה בעיר קאליש שבפולין, עלתה לישראל בהיותה בת שנתיים בשנת 1934. בשנת 1950 התחתנה עם עו"ד יחיאל גרטנר, לשניים נולדו שני ילדים, עו"ד רפאל גרטנר והזמרת טובה גרטנר.
גרטנר גדלה במשפחה דתית בתל אביב. התחתנה בגיל 18 וחיה כדתייה עד לשנת 1970. בשנה זו יצאה מהתרבות הדתית.
החלה להציג בשנות השלושים לחייה ומאז הציגה תערוכות רבות בגלריות ובמוזיאונים בישראל ובחו"ל.
גרטנר, החלה את הכשרתה כאמנית במכון אבני. בו סיימה בהצטיינות לימודי אמנות בשנת 1963; בין מוריה היו משה שטרנשוס, יחזקאל שטרייכמן, משה פרופס ויעקב וכסלר. בשנת 1969 סיימה את לימודיה במדרשה לאמנות, רמת השרון. 1998 - סיימה לימודי תרבות בקמרה אובסקורה ובשנת 2004 לימודי אוצרות בסדנאות הקיבוץ.
הציגה לאורך השנים כ-21 תערוכות יחיד והשתתפה בעשרות תערוכות קבוצתיות במוזיאונים, גלריות וחללי תצוגה בארץ ובחו"ל. לאורך שנות יצירתה עבדה איטה עם אוצרים רבים, ביניהם ניתן למנות את אדם ברוך, דני דותן, מאיר אהרונסון, פיוטה ויתקין אונגר, Hanze Tille, אינה הרואטי, אפי גן, ענת גטניו, דרורה דקל, אירנה גורדון, רחל סוקמן, מיכל שמיר, טלי תמיר וד"ר קציעה אלון.
הקוסם (ספר)

בריחת פרנל

התאומים, ניקולס וסקתך עברו מסן פרנסיסקו לפריז דרך שער ליי. דוקטור ג'ון די נעזר בניקולו מקיאבלי, בן אלמוות נוסף שמשרת את האשמנים הקדמונים, כדי ללכוד את תאומי האגדה ולהיפטר סופית מניקולס פלמל ומסקתך. פרנל פלמל תקועה באלקטרז עם ספינקס, יצור מיתולוגי בעל ראש אישה, כנפי נשר וגוף אריה הניזון מהילתה וכך מונע ממנה להשתמש בקסמים. פרנל היא בת שביעית לבת שביעית ולכן היא יכולה לראות ולשוחח עם רוחות רפאים. היא מנצלת את העובדה הזו ומשוחחת עם רוח רפאים בשם חואן מנואל דה איילה. הוא עוזר לה לבלבל את הספינקס ולהימלט מתאה, דבר אשר מסייע להילתה להתאושש ומחזק אותה.

הקרב עם הדיזיר והנידהוג

ניקולס, סקתך והתאומים מוצאים את עצמם בתוך בזיליקת הלב הקדוש בשעה מוקדמת של הבוקר, נחשבים לפורצים אל אתר מורשת לאומי, מותקפים בידי טולפה משעווה, יצור הנשלט בכוח המחשבה בלבד, פרי מוחו של ניקולו מקיאבלי, ראש השירות החשאי של צרפת. סופי פוגשת את ז'אן דארק, אשה נוספת בעלת הילת כסף טהורה שהייתה התלמידה של סקתך ולומדת מהרוזן מסן-ז'רמן, בעלה של ז'אן, את קסם יסוד האש. ניקולו ודי מתקיפים את ביתו של סן ז'רמן בעזרתן של הדיזיר והדרקון (הנחש) נידהוג. נידהוג תוקף את סקתך, וג'וש תוקף אותו בעזרת החרב התאומה של אקסקליבר - קלרנט, נידהוג בורח, משתולל ברחבי פריז וזורע הרס. סופי וז'אן דארק נלחמות בדיזיר ומביסות שתיים מהן, השלישית יוצאת בעקבות ג'וש, נידהוג וסקתך מחוסרת ההכרה שבידי הנידהוג.

הפגישה עם די ומרס אולטור

ג'וש משיג את הנידהוג ונלחם בדיזיר השלישית, הנידהוג כמעט מובס אלא שאז די מציל אותו ולוקח את ג'וש איתו. די מבטיח לג'וש שהוא יעורר אותו כך שג'וש יהיה חזק כמו אחותו וג'וש מוכן לעשות הכל בשביל זה. בינתיים מגיעים ניקולס, סופי, סן ז'רמן וז'אן אל נידהוג וסופי מביסה אותו בקלרנט בזמן שז'אן מצילה את סקתך. סקתך בקושי מתעוררת כשלפתע דגון (איש דג) העוזר של מקיאבלי ששונא את סקתך תופס אותה וגורר אותה לנהר הסן שם הם נלחמים. ניקולס, סן ז'רמן, ז'אן וסופי עוקבים אחרי די וג'וש ומגיעים לקטקומבות של פריז ששם נמצא מרס אולטור הקדמון שנכלא על ידי מכשפת עין דור שהיא גם אשתו. מרס מסכים להעיר את ג'וש ומחליט להוסיף לו גם מתנה - הידע הצבאי שלו.

הלחימה בפסלי האבן

סופי מגיעה לשם ולוקחת את ג'וש. ביחד עם ניקולס, ז'אן וסן ז'רמן מגיעים התאומים לקתדרלת נוטרדאם. די ומקיאבלי מחליטים לשתף פעולה וביחד מעירים את כל פסלי האבן לחיים שנלחמים נגד פלמל והתאומים. בינתיים פרנל מגלה את הקדמונית אריופ אנאפ כלואה באלקטרז, היא משחררת אותה ושתיהן יחד נלחמות במוריגן אלת העורב שבאה לחסל סופית את פרנל. בקתדרלה נלחמים כולם בפסלי האבן אך לפלמל נגמר הכח. סופי וסן ז'רמן משתפים פעולה סן ז'רמן מחמם את הפסלים וסופי משתמשת בקסם האוויר כדי לקרר אותם וכך הפסלים נשברים, לבסוף כשלסן ז'רמן נגמר הכח סופי וג'וש מאחדים את הילות הכסף והזהב שלהם ומפוצצים את כל הפסלים.
אסטריד, נסיכת נורווגיה

ביוגרפיה

אסטריד נולדה באוסלו לאולף החמישי ומרתה, נסיכת שוודיה. היא גדלה בבית במחוז אקרסהוס השייך למשפחת המלוכה והתחנכה בבתי ספר פרטיים. במהלך מלחמת העולם השנייה ברחה ביחד עם משפחתה לוושינגטון הבירה ולאחר המלחמה היא למדה כלכלה והיסטוריה פוליטית באוקספורד. לאחר פטירת אמה בשנת 1954, היא שימשה כגברת הראשונה של נורווגיה והתלוותה לאביה בביקוריו ובאירועים רשמיים, זאת עד נישואי אחיה ב-1968. 
בשנת 2002 ממשלת נורווגיה החליטה להעניק לה פנסיה ממשלתית וזאת לאור תרומתה למדינה במהלך כהונתה כגברת הראשונה. בשנת 2005 היא לקחה חלק בטקס לציון 60 שנה למלחמת העולם השנייה.
בשנת 1961 היא נישאה לספן ולספורטאי האולימפי יוהאן מרטין פרנר ונולדו לה חמישה ילדים, חוף הנסיכה אסטריד  בארץ המלכה מוד נקרא על שמה.
היא משמשת כפטרונית של מספר ארגונים, ובין היתר עבדה עם ילדים הלוקים בדיסלקסיה.
MultiMediaCard

ה-Multi Media Card (בקיצור: MMC) הוא כרטיס של זיכרון הבזק (flash memory).
פורמט אולטרה פלאש פותח על ידי טושיבה.
ישנם זיכרונות במהירויות שונות מ-4X עד-120X (המספר מצביע על מספר הפעמים בשנייה שניתן לכתוב או לקרוא נתונים בנפח 150 ק"ב). הזיכרונות מורכבים ממיליוני תאים זעירים עם מטענים חשמליים. בכל תא כזה ניתן לאחסן סיבית אחת של מידע. הגודל הפיסי שלו קטן ודק כעוביו של כרטיס אשראי.
את ה-SmartMedia cards מסוגים שונים- בהם Secure Digital, xD וקומפקט-פלאש, ניתן לחבר למחשב עם מתאמי USB וכן להתקין במצלמות דיגיטליות או לנגני MP3.
דבי מזר

ביוגרפיה

מזר נולדה בשכונת ג'מייקה שברובע קווינס לננסי והרי מזר. אביה, שנולד ברפובליקה הסובייטית הסוציאליסטית הלטבית, הוא ממוצא יהודי, אך גדל והתחנך כנוצרי קתולי. אמה גדלה כנוצרייה קתולית, התגיירה, מאוחר יותר הפכה לבודהיסטית והייתה מזוהה עם הזרם הנוצרי עדי יהוה עד שסולקה ממנו בטענה ללקיחת עירוי דם.
מזר החליטה לוותר על השכלה גבוהה כדי להיות אמנית איפור. היא עבדה במסגרת עבודתה גם במועדוני לילה שם הכירה את חברתה מדונה.

קולנוע

מזר התחילה את דרכה כשחקנית בסרט הפשע הביוגרפי של מרטין סקורסזה "החבר'ה הטובים" בתור סנדי, חברתו המסוממת של המאפיונר הנרי היל (ריי ליוטה) שמספקת לו סמים.
בהמשך הופיעה במספר תפקידים קטנים בדרמה המוזיקלית-ביוגרפית של אוליבר סטון "הדלתות", בסרטה הראשון כבמאית של ג'ודי פוסטר, "איש קטן ושמו טייט", ובסרטיו של ספייק לי "קדחת הג'ונגל" ו"מלקולם אקס".
בתחילת שנות ה-90 שיחקה בקומדיות "קליעים מעל ברודוויי" של וודי אלן, "צעצועים", "אשתי רוצחת לשעבר" ו"בטהובן 2".
ב-1995 השתתפה מזר לצידה של דרו ברימור בשובר הקופות של ג'ואל שומאכר "באטמן לנצח", בתור העוזרת של דו-פרצוף (טומי לי ג'ונס); ושיחקה בתפקיד ראשי בקומדיית הנעורים "רקורד חזק".
בסוף שנות ה-90 התפרסמה מזר בקומדיה העצמאית הגאה "שום מקום", בסרט הטלוויזיה "דייוויד וליסה" לצד בריטני מרפי, ושיחקה בדרמה מועמדת שבעה פרסי האוסקר "המקור".
ב-2002 הופיעה בקומדיית האקשן "טוקסידו" בתור הסוכנת החשאית סטינה, ב-2004 במותחן הפשע "הנוסע", ב-2005 בקומדיית הפשע "בי קול" וב-2008 בקומדיה "הנשים".
בשנת 2014 שיחקה בדרמה הקומית "מצחיקה שכזאת" של הבמאי פיטר בוגדנוביץ', לצד ג'ניפר אניסטון, אוון וילסון וקתרין האן.  
בשנת 2015 שבה לגלם את דמותה של שונה, בסרט "הפמליה" המבוססת על הסדרה. במרץ אותה שנה החלה לשחק בקומדיית מצבים "יאנגר" בתפקיד: מגי, חברתה הלסבית של לייזה (סאטון פוסטר), ושותפתה לדירה. הסדרה משודרת ברשת TV Land ורצה כבר 4 עונות.

טלוויזיה

בתחילת שנות ה-90 שיחקה בסדרת הדרמה "מלחמות אזרחים" בתפקיד המזכירה המשפטית דניס לאנלו, וכשזו בוטלה חזרה על התפקיד גם בסדרת הדרמה המצליחה "פרקליטי אל איי", אליה הצטרפה בעונה השמינית.
משנת 2004 התפרסמה מזר בעיקר בסדרה הקומית "הפמליה" למשך 8 עונות, ברשת HBO בתור שונה רוברטס, היחצ"נית של שחקן הקולנוע וינס צ'ייס (אדריאן גרנייה).
בשנת 2005 שיחקה בקומדיה "החיים עם פראן" בכיכובה של פראן דרשר ברשת The WB. שנה לאחר מכן, ב-2006 שבה לעונה השנייה.

חיים אישיים

למזר שתי בנות עם בעלה גבריאל קורקוס.
חנה גולדברג (ציירת)

ביוגרפיה

גולדברג ילידת קיבוץ שעלבים בוגרת חינוך דתי-חרדי "בית יעקב" ו"חורב". סיימה בהצטיינות תואר שני בספרות חז"ל באוניברסיטה העברית בירושלים. למדה אמנות בבית הספר לאמנות Tyler School of Art של אוניברסיטת טמפל בפילדלפיה. ריכזה את מגמת האמנות באולפנה הדתית לאמנויות. מלמדת אמנות במכללת אמונה. חיה בשכונת הקטמונים בירושלים.
גולדברג היא מהאמניות הראשונות שנולדו בציבור הדתי, חיות ופועלות בתוכו. מתוך שיוך זה ניתן להבין חלק ניכר מעבודותיה.
גולדברג עוסקת בתחומים מגוונים אולם ניתן להתרשם ממספר תמות חוזרות.
בתערוכה "אמהות" בגלריית בית הספר טיילור בפילדלפיה, ובתערוכה "שולחן ערוך" שהוצגה בבית מדרש אלול בירושלים, עוסקת גולדברג בקשייה של האשה הדתית המשועבדת לתחזוקת המשפחה.
בתערוכה שהוצגה בבית האמנים בירושלים ב-2002 נראו פורטרטים ענקיים (של האמנית עצמה) מכוסים בשקיות פלסטיק. הייתה זו זעקה ויזואלית על כיסוי הראש של האישה הדתית. התערוכה נקראה "תערוכה צנועה" בעקבות הביקורת החריפה שספגה גולדברג על תערוכה קודמת שהוגדרה "כלא צנועה" ( בעיקר על עבודה בשם "הסעודה האחרונה").
בתערוכה "ירושלים של מעלה" שהוצגה בגלריה דוויק בירושלים מתארת גולדברג את עליבותן של שכונות הקטמונים בירושלים כפי שבאה לידי ביטוי בגגות הבתים עטויי כבלי חשמל ואנטנות.
המשותף לתערוכות אלה, ולתערוכות שהוצגו בהמשך, הוא ניסיון חישוף של הסבטקסט החברתי והדתי. בעבודותיה מתמודדת גולדברג עם תוכן מודחק זה ומאפשרת את העלאתו לדיון.
פונקציה סתומה

במתמטיקה, פונקציה סתומה היא פונקציה המוגדרת על ידי משוואה, ולא באופן ישיר. לפעמים אפשר לפתור את המשוואה ולהציג את הפונקציה באופן מפורש, אבל במקרים רבים ההצגה המפורשת פחות סימטרית מן המשוואה, ואין בה תועלת. משפט הפונקציה הסתומה מספק תנאים לקיומה של פונקציה המוגדרת באופן סתום על ידי מערכת משוואות, ואף מאפשר לחשב את הנגזרות שלה.
לדוגמה, משוואת המעגל  מגדירה שתי פונקציות -  ו- . את הנגזרת של y לפי x אפשר לחשב ישירות מן המשוואה הקושרת את שני המשתנים:  ולכן .

דוגמאות

עקומים מפורסמים רבים מוגדרים בצורה הפשוטה ביותר על ידי פונקציות סתומות:

נגזרת של פונקציה סתומה

ישנן מספר שיטות לגזירת פונקציה ומציאת הנגזרת שלה.

נגזרת של פונקציה מורכבת

לפי גישה אחת המשמשת אותנו למציאת הנגזרת של פונקציה סתומה, נכתוב , ואז . לאחר שלקחנו נקודה זו בחשבון, נתייחס לגודל  כפונקציה מורכבת של המשתנה הבלתי תלוי . למשל, כאשר נגזור את המכפלה  נגזור כאילו שהפונקציה  היא פונקציה ידועה. כלומר:

שימוש בנגזרות חלקיות

לפי גישה אחרת, כל משוואה שמתארת פונקציה סתומה ניתן להביא לצורה  (למשל על ידי העברת אגפים). היות שהפונקציה היא אפס באופן זהותי, גם  וכן . למעשה, הביטוי האחרון הוא הדיפרנציאל השלם של הפונקציה, שעל פי הגדרתו ניתן להצגה בצורה הבאה:
, וכמובן שבגלל טרנזיטיביות יחס השוויון מתקיים . נחלק את שני אגפי המשוואה ב ונקבל . כדי למצוא את הנגזרת של הפונקציה הסתומה, נרצה לבודד את , וכאשר נצליח לעשות זאת, בדיוק נמצא את הנגזרת הסתומה. על ידי העברת אגפים, וחלוקה ב נקבל:
.
דוגמה:
נניח שנתונה המשוואה הסתומה , נעביר אגפים כדי לקבל את הצורה , וכעת נגדיר .
נשתמש בזהות שפיתחנו, ולשם כך נמצא תחילה את  ו:
, .
עתה נציב את הנגזרות החלקיות לנוסחה שפיתחנו קודם לכן:

הערה

יכול להיות (לדוגמה) שהנגזרת של אחד המשתנים (נניח z) לפי משתנה מסוים (נניח x), תהיה תלויה בין היתר גם במשתנה עצמו אשר אותו אנו גוזרים (z), ולכן אם מבקשים מאיתנו למצוא את הנגזרת של z לפי x בנקודה מסוימת, לדוגמה 1,2 - אזי עלינו להציב במשוואה המקורית x = 1, y = 2. לאחר שנקבל את z, נוכל להציב את שלושתם בנגזרת.
זומו - המוזיאון שבדרך

זומו - המוזיאון שבדרך הוא מוזיאון נייד, המוגדר "מבוסס קהילות". מטרתו היא להציג יצירות אמנות בפני קהל בישובי פריפריה במדינת ישראל, ובהתאם לכך גם לתת במה לאמנים מהפריפריה, בנוסף לאמנים הידועים המוצגים בו.

אודות המוזיאון

המוזיאון נוסד בשנת 2017 על ידי האוצרת מילנה גיצין אדירם. המוזיאון נודד ברחבי מדינת ישראל, ומציג תערוכות אמנות עכשווית מתחלפות בערים ובישובים שבהם הוא מתארח.
את המוזיאון מפעילה עמותה פרטית ללא כוונת רווח בשם "זומו". מובילה אותו חבורת היוצרים: מילנה גיצין אדירם, שי עיד אלוני, שרון גלזברג, עפרה חרנם, הלית מיכאלי וקובי אבן חיים. עד עתה (קיץ 2019) התארח המוזיאון בירוחם (דצמבר 2017), בערד (נובמבר-דצמבר 2018). משכנו האחרון עד עתה (2019) היה חלל תעשייתי בן 1,200 מטר רבוע בחצור הגלילית, במאי-יוני 2019.
מטרת המוזיאון להשתלב בקהילות השונות שבהן הוא מתארח, לקבל ולתת ולהפוך את האמנות לשפה משותפת ומחוללת שינוי חינוכי, חברתי וכלכלי. המוטו של המוזיאון הוא: "אמנות מגיעה לכולם, ואמנות יכולה וצריכה להפוך לשפה שאיתה מייצרים שינוי חברתי בישראל."
בדצמבר 2018 זכה זומו בציון לשבח מאת בית המכירות העולמי סותבי'ס, במסגרת תחרות למיזמים ולתערוכות פורצות דרך בתחום האמנות העכשווית.
ליגת העל בכדורעף

שיטת המשחקים

ליגת העל בכדורעף אשר כללה 8 קבוצות שוחקה עד לעונת 2015/2016 בשני סיבובים כשבסך הכל היו 14 מחזורי ליגה, לאחר מכן הליגה חולקה לשניים: פלייאוף עליון ופלייאוף תחתון. סדר המשחקים היה כזה שמקומות 3–6 ו- 4–5 משחקים ביניהם בפלייאוף. כאשר מקום 8 (אלא אם זו קבוצת האקדמיה) יורד אוטומטית לליגה הלאומית בכדורעף.
המשחקים משוחקים בשיטת הטוב מחמש. שתי הקבוצות הראשונות בסוף הליגה הסדירה עולות לחצי גמר האליפות.
המנצחת במשחק 4–5, משחקת מול המקום ה-1 בחצי הגמר, והמנצחת ב־3–6, משחקת מול המקום השני.
המנצחות בחצי הגמר, משחקות בגמר הפלייאוף, בסדרת הטוב מחמש, הנקרא גם "גמרעף".
מנצחת במשחק בתוצאה 0–3 או 1–3 זוכה ב-3 נקודות והמפסידה בתוצאה זו לא מקבלת אף נקודה. במשחק שמסתיים בתוצאה 2–3, המנצחת מקבלת 2 נקודות והמפסידה מקבלת נקודה אחת.
מעונת 2015/2016 שונתה שיטת המשחקים. בתום מחזור משחקים אחד (9 משחקים לכל קבוצה) תחולק הליגה לבית עליון (6 קבוצות המובילות בטבלת הנקודות) ובית תחתון (ל-4 הקבוצות הנותרות). בבית העליון ייערכו עוד שני מחזורי משחקים (10 משחקים לכל קבוצה) שבסיומם ארבע המובילות בדירוג יעפילו לחצי גמר הפלייאוף. ארבע הקבוצות מהבית התחתון ישחקו 3 מחזורי משחקים (9 משחקים לכל קבוצה) שבסיומם שתי הקבוצות בעלות הדירוג הנמוך יירדו לליגה הלאומית בכדורעף.
החל מעונת 2019/2020 הוגדלה הליגה ל10 קבוצות ושונתה שיטת המשחקים פעם נוספת:
הקבוצות ישחקו שני סיבובים ויחולקו לבית עליון ותחתון, לאחר מכן בכל אחד מהם ייערכו שני סיבובים משחקים נוספים בין הקבוצות בבית. בהמשך יתבצע שלב הפלייאוף ויכלול חצי-גמר וגמר בין ה-4 קבוצות הראשונות (פלייאוף עליון) וה-4 קבוצות האחרונות (פלייאוף תחתון) בשיטת סדרות משחקים של הטוב מ-5. המנצחת בפלייאוף עליון אלופה המפסידה בפלייאוף התחתון תרד לליגה הלאומית בתום העונה.

חסויות

בשנת 2011 נחתם הסכם חסות בין איגוד הכדורעף למועצה להסדר ההימורים בספורט ושם הליגה שונה ל"ליגת ווינר בכדורעף". ההסכם בוטל לאחר עונת 2013/14.
יואכים זאואר

ביוגרפיה

יואכים זאואר נולד ב-19 באפריל 1949 בעירייה הוסנה בגרמניה המזרחית.

קריירה מדעית

זאואר למד כימיה בין השנים 1972-1963 באוניברסיטת הומבולדט. ב-1972 הוא סיים ללמוד את לימודי הכימיה וקיבל לימודי תעודה בכימיה. בשנת 1974, לאחר שהשלים דוקטורט בכימיה, הוענק לו תואר דוקטור. הוא המשיך לעשות את מחקרו באוניברסיטה עד שבשנת 1977 עזב את האוניברסיטה לאקדמיה הלאומית למדעים של גרמניה המזרחית. אחרי איחוד גרמניה מחדש שימש לזמן קצר כסגן המנהל הטכני של האקדמיה הלאומית למדעים ואף יועץ של חברת Accelrys  בסן דייגו.
בשנת 1992 הוא הצטרף אל מכון מקס פלאנק כראש קבוצת הכימיה קוונטית. מאז עובד כפרופסור מן המניין באוניברסיטת הומבולדט. הוא מדען חוקר פעיל בתחום הכימיה הקוונטית וכימיה חישובית. מחקרים בנושא כימיה חישובית שלו אפשרו הבנה טובה יותר של מבנים ופעילויות של זרזים וזאוליטים. כמו כן, הוא פירש מבנים של ספקטרוסקופיה ותהודה מגנטית גרעינית.

חיים אישיים

מנישאיו הקודמים נולדו לו שני בנים, דניאל ואדריאן. ב-30 בדצמבר 1998 נישא לדוקטור לכימיה קוונטית, אנגלה מרקל. מרקל נבחרה בשנת 2005 לתפקיד קאנצלרית גרמניה, האשה הראשונה בתפקיד זה.

קריירה ציבורית

לאחר שהפך לבעלה של קאנצלרית גרמניה, התפרסם זאואר עקב מעמדו. במספר הזדמנויות אמר כי אינו אוהב פרסום זה. במהלך מסע הבחירות של רעייתו בשנת 2005, שמר זאואר על פרופיל נמוך מאוד וסירב להתראיין לתקשורת על נושאים שאינם קשורים לקריירה המדעית שלו. הוא השתתף בפסטיבל ביירוית, פסטיבל אופרה ואירוע חברתי בולט מאוד בגרמניה עם אשתו. הוא גם ידוע כחובב גדול של יצירותיו של המלחין ריכרד וגנר.
במהלך השבעתה של רעייתו לתפקיד קאנצלרית גרמניה בבונדסטאג, זאואר לא היה נוכח, אך דווח כי הוא צפה בהשבעה בטלוויזיה מהמעבדה לכימיה באוניברסיטה.
יחד עם זאת - כשמגיעים לארצו אורחים רמי מעלה מחו"ל, הוא ממלא את תפקידו לפי כל הכללים: זאואר נכח באירועים שנערכו לכבוד הנשיא אובמה במהלך ביקורו בגרמניה ב-2013, וכן בסעודה שהתקיימה לכבוד מלכת אנגליה ב-2015. כשמנהיגי מדינות הג'י-20 התכנסו בהמבורג ביולי האחרון, זאואר היה אחראי על אירוח בני הזוג של המנהיגים במכון לחקר ההתחממות הגלובלית. באותו אירוע נכחה חברה חדשה יחסית במועדון היוקרתי של בני-הזוג של - מלניה טראמפ, רעיית הנשיא האמריקאי.
ז'ואאו פסואה

תיירות

Worldpress.org מציין ש"ז'ואאו פסואה מלאה ביערות טבעיים שמורים, כיכרות וגני נוי, זו הסיבה לכך שהעיר נחשבת לאחת הערים עם המדד הגבוה ביותר לשטחים ירוקים לאזרח בעולם. יופי נוסף של העיר הוא Ponta do Seixas, הנקודה המזרחית ביותר ביבשת אמריקה, ובה ניתן לצפות מה-Farol do Cabo Branco המלכותי (מגדלור קבו ברנקו)". כמו כן, הוא מציין גם את "הבריכות טבעיות בפיקאוזיניו על האי ארייה ורמליה".
בז'ואאו פסואה יש כ-40 קילומטר של חופים (ביניהם חופים מוכרזים וחופים פראיים), ואיים טבעיים קטנים. משרד התיירות הברזילאי מציין ש"בפרברים של הבירה נמצאים החופים הפופולריים ביותר במדינה, כמו טמבאו ומנאירה. לידם אפשר למצוא את חוף הנודיסטים הברזילאי שמזוהה באופן רשמי כטמבדה". בנוסף לכך, מדגיש משרד התיירות הברזילאי ש"ז'ואאו פסואה מלאה בפארקים ובשדרות עמוסות בעצי פרי ובעצי נוי, יש בה שמורות טבע רבות ובתוכן יערות, שבהם גדלים עצי קוקוס ומינים מגוונים של עצים המרכיבים את נוף חופי הארץ - המושך אלפי תיירים מדי שנה".
בז'ואאו פסואה ישנם שטחים ירוקים נרחבים, פזורים בינות השדרות, הפארקים והשכונות המיושבות, ההופכים אותה לעיר מאוד נעימה ול"עיר השנייה הירוקה ביותר בעולם" עם יותר משבעה קילומטרים רבועים של אדמה מיוערת, כשלפניה נמצאת רק פריז. היא השיגה הכרה זו ב-1992, לאחר סקר של מרכזים עירוניים במדינות שונות שנערך על ידי האו"ם (מקור: שגרירות ברזיל בבריטניה).
ז'ואאו פסואה מערבת בנייה מודרנית עם בניינים היסטוריים מהתקופה הקולוניאלית, ומציעה מגוון מוזיאונים חשובים ומוסדות תרבותיים. הכנסייה של סן פרנסיסקו והמנזר סנטו אנטוניו ממוקמים במרכז ההיסטורי והם אבן דרך באדריכלות הברזילאית בתקופת הבארוק, החוזרת למאה ה-XVIII. בכנסייה של סן פרנסיסקו קיים מוזיאון שבו תערוכה המציגה אוסף עצום של אמנות קדושה ופופולרית.
פרויקט שנקרא ESTAÇÃO CIÊNCIA, בפורטוגזית - CULTURA e ARTES, מפותח כעת על ידי האדריכל העולמי, הברזילאי במקור, אוסקר נימאייר ב-Ponta do Seixas.

חינוך

בז'ואאו פסואה שוכנת האוניברסיטה הפדרלית של פאראיבה, המציעה תארים בתחומים כמו רפואה, מכונאות, משפטים, אומנות וטכנולוגיה. בנוסף לאוניברסיטה זו, קיימות גם אוניברסיטאות פרטיות קטנות יותר המושכות סטודנטים רבים מתוך פאראיבה וממדינות אחרות. ה-"Centro Universitário de João Pessoa - UNIPÊ" מציע קורסים החל מבפסיכולוגיה עד למשפטים, וה"Faculdade de Ciências Médicas da Paraíba" מציע תארים בתחומי הרפואה.